Document ID: 32006R1444

32006R1444
L 271/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1444/2006 НА КОМИСИЯТА
от 29 септември 2006 година
относно разрешаването на Bacillus subtilis C-3102 (калспорин) като фуражна добавка
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1831/2003 на Европейския парламент и Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
като има предвид, че:
(1)
Регламент (ЕО) № 1831/2003 предвижда, че добавките, предназначени за хранене на животните, подлежат на разрешаване и определя мотивите и процедурите за предоставяне на такова разрешение.
(2)
Беше подадено заявление за разрешително в съответствие с член 7 от Регламент (ЕО) № 1831/2003 за препарата, посочен в приложението. Това заявление бе придружено от информацията и документите, изисквани съгласно член 7, параграф 3 от посочения регламент.
(3)
Заявлението се отнася до разрешаването на препарата Bacillus subtilis C-3102 (калспорин) като фуражна добавка за пилетата за угояване, който следва да се причисли към категория „зоотехническите добавки“.
(4)
Mетодът за анализ, фигуриращ в заявлението за разрешително в съответствие с член 7, параграф 3, точка в) от Регламент (ЕО) № 1831/2003, се отнася до определянето на активното вещество на фуражната добавка във храните за животни. Методът за анализ, посочен в приложението към настоящия регламент, не трябва да се възприема като общностен метод за анализ по смисъла на член 11 от Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (2).
(5)
Европейският орган за безопасност на храните („органът“) в становището си от 8 март 2006 г. заключи, че Bacillus subtilis C-3102 (калспорин) не оказва неблагоприятно въздействие върху здравето на животните, човешкото здраве или околната среда (3) и не представлява никакъв друг риск, даващ основание разрешаването му да бъде изключено по силата на член 5, параграф 2 от Регламент (ЕО) № 1831/2003. Съгласно това становище използването на горепосочения препарат може да подобри зоотехническите параметри при пилетата за угояване. Органът не счита за необходимо да налага специфични изисквания по отношение на надзора след пускането на пазара, но препоръчва да се вземат подходящи мерки за гарантиране безопасността на потребителите. Накрая, органът също така декларира в становището си, че е проверил доклада, касаещ метода за анализ на добавката при храненето на животните, внесен от Общностната референтна лаборатия, основана с Регламент (ЕО) № 1831/2003. От разглеждането на този препарат става ясно, че условията за разрешаване, определени в член 5 от Регламент (ЕО) № 1831/2003, са изпълнени. Следователно е уместно употребата на посочения препарат да бъде разрешена съгласно условията и реда, предвидени в приложението към настощия регламент.
(6)
Мерките, предвидени с настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът, посочен в приложението, спадащ към категорията „зоотехнически добавки“ и към функционалната група „стабилизатори на чревната флора“, се разрешава като добавка при храненето на животните при условията, определени в посоченото приложение.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 септември 2006 година.

Labels: 3
17
6